Entumwa Yohaana ekatwehanangiriza: “na mbwenu, baana bangye abato, mugume omuriwe, bwanyima ku arireebeka, tubone kwija omu maisho ge twine obumanzi, tutarikukwatwa nshoni tukeenyonya aha kwija kwe.” (1 Yohaana. 2:28)

N`okwesiima: “… kwonka nitumanya, ng uku arishuuruurwa, turyashushana nawe, ahabw`okuba turyamureeba nk`oku ari.” (1. Yohaana. 3:2b)

Ow`eishe-emwe Branham akagamba emiruundi miingi nk`oku yaatwairwe omu kitiinisa obu yabeire akihuriire, kandi akareeba omutwe gw`abantu biingi baajwiire ebiri kwerakandi bari eminyeeto. Omu kworekwa kwe “Obuyatwirwe enyuma yorusika ryobwire,” omwe aha b`eishe-emwe-kazi akamugira ati, “nkaba ndengire kyeenda obu waampisya MUKAMA. Hati ndeeba!” Akaaguma nakihamisiriza n`amaani miingi ngu abakazi tibashemereire kutega amashokye gaabo. Omu kwetegyereza kwangye okurungi, nakyo nkakyetegyereza ngu boona ab`eishe-emwe-kazi bakaba baine amashokye mariingwa agabiire nigagwa enyima aha mabega gaabo.

Omu kworekwa kwe, ow`eishe-emwe Branham akahurira ebigambo byona biri kushenshera: “Okukuunda kwonka nikwo kuri kutaaha omu!” Omu b`Arooma 12; 1 Abakorinso 13, hamwe n`ebyahandikirwe ebiindi, Rukundo eteirwe omu bikorwa n`etworekwa. Ebi byona byaarebekire aharitwe no omuri itwe? Ka tuteere orutaambo rumwe omu maisho: okurugiriira aha ki MUKAMA Yashuuruurire ow`eishe-emwe Branham, akamanyiso akahikire ngu omuntu yaatungire Omwoyo Orikwera ni ngu omushaija nari omukazi ashemereire kwikiriza buri Kigambo kyona ekya Ruhanga (Ebiziba ebifumukire). Rukundo ya Ruhanga ni Rukundo yaamazima. Amiina. Kandi ekihandiikirwe omu Baibuli kyonka n`Ekigambo kya Ruhanga, ekitushuuruurirwe Omwoyo Orikwera omu Rukundo.

Yobu, omushaija wa Ruhanga owaagyezesiibwe kubi, akagira ngu, “Ahakuba nimmanya ku omucunguzi wangye abaho…” (Yobu 19:25) Omu shuura ya 33 akagaamba aha mutonganirizi arikujuriira aha kuhikiirira kwe kandi akamutoonganirira kugira ngu omubiri gwe gugarukye gube muto nk`ogw`omwana (omushororongo gwa 23-28). Omukuzoka nokuhindurwa kwemibiri mubwire bwokugaruka kwa kristo,turwagaruka kuba nemibiri yo buto bwaitu. Haryaaba hatakiriho kamanyiso k`ekibi nari k`endwaara. Omu kuhikiriira hamwe n`omukushemereerwa kutahwahonitwiija kuba na MUKAMA. Ahanyima y`okuhendera okucuungurwa kwaitu, Akagyeenda kutushemereza emyanya. Naija kugaruka, nk`oku Yaaraganiise, kandi atutwaare ei ari.

“Emitima yaanyu etarishoberwa; mwikirize Ruhanga, naanye muunyikirize. Omu nju ya Tata harimu emyanya mingi ey`okutuuramu; kuri kitari kityo, nkaabagambiire; hati ninza kubashemereza omwanya. Kandi ku ndaabe ninza kubashemereza omwanya, ndyagaruka aha, mbatware ei ndi; okwo ei ndi, naimwe mube niyo mwatuura.” (Yoh. 14:1-3)

“Baine omugisha abarikwozya ebijwaro byabo, ngu babone kwikirizibwa kurya aha muti gw`amagara, kandi bataahe omu rurembo nibaraba omu marembo.” (Okush. 22:14)

Boona abaine omugabo n`ekanisa y`omugore bariyo nibatuunga okweteekateeka okwijwiire kandi baryareebeka bataine ibara nari omufunya omu bijwaaro biri kwera omu maisho ga MUKAMA (Abaefeso 5:27). O, niryiija kuba eizooba ry`ekitiinisa!

HATI N`ENKI EKIRIYO NIKIBAHO?

Hati obunabi bwa Baibuli buriyo nibuhikiriira aha ndeengo zoona. MUKAMA we wenka Akagaamba emirundi miingi arikworeka ebiri kwiija kubaho omu bwiire bw`okumaririira kandi yaatugambira ati,

“… kandi ebi ku biritndika kubaho, mureebe ahaiguru, mwimutsye emitwe yaanyu, ahakuba okucungurwa kwanyu kuryaba kuri haihi.” (Luk. 21:28)

Ensi yoona eri omu ntaro, obwiimukiiriro, enjara, hamwe n`ebigwerereezi omu muringo gumwe nari ogundi.Ebi nibyo biriho ebiri kwereeta ebirikureebwa ebi kworeka ebiribaho aha muheru, ebi abiingi bari kubaasa kureeba kandi nokubimanya nk`oku biri. Ebiteekateeko by`abaikiriza abamazima, n`obu kiraabe kiri kityo, bishemereire kuteebwa aha kuraganisa okwahairwe Ekanisa ahabwa akaire k`aha muheru omu ntebeekanisa y`okujuna.

Aha kwiija kwa Kristo okw`okubaanza, omu kubanza kukaba kuri aha kuraganisa: “Reeba, nintuma entumwa yangye kutebekanisa omuhanda omu maisho gangye…” (Mal. 3:1)

Obunaku ku bwahikiriire, Maraika Gaburieli akaha Zakaria okurangiriira kw`okuzaarwa kandi yaamugambira n`okuraganisa okwabiire ni kuza kuhikiriira omu buhereza bwa Yohaana Omubatiza (Luk. 1:13-17). “Baingi omu Baisraeli aryabahindura, abagarure ahari MUKAMA Ruhanga waabo.” (Luk. 1:16) Oku nikwo kyabaireho: Ti baahandiiki, kwonka ogwe nabi omwe owaaragnisiibwe akaba aine kuhindura emitima – etari emitwe – omu ndagaano enkuru b`ishebo aha kwiikiriza kw`abaana ab`endagaano ensya. We wenka akaba aine akakwaate n`ekyabeire nikibaho omu Bukama bwa Ruhanga kandi akaija kuba kareebi ngu ahamye eby`Omushana kugira ngu abantu baikirize ahabwe (Yoh. 1:7). Okuruga omu biro bya Yohaana, Obukama bwa Ruhanga bukarebekana amaani (Luk. 16:16). Akaba ari omuntu owaatumirwe kuruga ahari Ruhanga n`obutumwa bw`okushemeza omuhanda gwa MUKAMA omu bantu be. MUKAMA waitu Wewenka akakihamya omuri Mat. 11:10.

Buri kimwe omu Bukama bwa Ruhanga kiriyo nikibaho nk`oku MUKAMA Yaakiraganiise omu Kigambo kye. Kandi wena otari kwikiriza eki Ruhanga Agaambire nawe tari kwiija kugira mugabo omu biriyo ni bihiikiriira omu buhereza obuteirweho Ruhanga. OKWE NIKWO MUKAMA ARIKUGIRA: “Reeba, ndyabooherereza nabi Eliya, ekiro kya MUKAMA ekikuru kandi ekirikutiinisa kitakaizire…” (Mal. 4:5) MUKAMA waitu akagaamba omuri Mat. 17:11 ngu eki kikaba nikiza kubaho, kandi, omu bwiire nibwo bumwe, Akakihamya omu mushororoongo gwa 12 ngu obuhereza bwa Yohaana Omubatiza bukaba buhwaireho. Eki nikigaruka kituhamizibwa omuri Mako 9. We wenka akakihamya ngu kuraba omu buhereza bwa Eliya obwabiire nibwenda kwiija ebintu byoona bikaba nibiza kugarurwa busya omu muriingo gwabyo oguhikire.

N`ahabw`ekyo okuraganisa kukagumaho, oku Ruhanga Yaahikiriize omu bwiire bwaitu. Abo boona abari kumanya gye obuhereza bw`ow`eishe-emwe Branham kumara emyaka nibamanya nikweetwa ki kandi nikutumwa ki oku yaatungire kuruga ahari MUKAMA. Obutumwa obu yaakwasiibwe bukaba buri obw`okutebeekanisa okwiija kwa Kristo okw`akabiri. Omu mazima, kurabira omu kurangirira kwe, emitima y`abaana ba Ruhanga ekaba eine kugarurwa aha Kigambo eky`abaandize, aha kwikiriza kw`entumwa, okwikiriza kw`aba`ishitwe nk`oku kwabiire kuri omu Kanisa eya baandize. Nitubaasa kujurira ahari eki: Erizooba, eki ekyahandiikirwe hamwe nakyo okuraganisa kuhikiriire omumisho geitu!

Obutumwa bw`engiri eyijwiire, etahindwiirwe, ey`ebiro n`ebiro ekaba eri ey`okutebeekanisa okwiija kwa Kristo okw`akabiri kandi eriyo n`egumizamu kukora ekyo kyonka. Ruhanga atwiire baanabi boona hamwe n`entumwa zoona, otwareiremu ow`eishe-emwe Branham. Kwonka Ekigambo kya Ruhanga ekibuuriirwe ahabw`okutumwa kwe nikigumaho ebiro n`ebiro – kandi eki nikyo Kigambo ekyatugambiirwe (1 Pet. 1:25).

“… kandi twine Ekigambo ky`obunabi ekirikukira kuhamibwa. Ku murikyetaho, muryaba mukozire gye, ahakuba kiri nk`etabaaza erikwaka omu mwirima, okuhitsya obu buritaagurikana, n`enyonyoozi ey`omu kasheeshe ekaaka omu mitima yaanyu…” (2 Pet. 1:19)

“Mubanze mumanye eki ngu tihariho Kigambo ky`obunabi eky`omu Byahandiikirwe ekirikubaasa kushoboororwa omuntu nk`oku ari kweyendera.” (2 Pet 1:20)

Tihakiriho kanya koona k`enshoboroora mbi. Buri nshoboroora mbi n`enyegyesa egwiire kandi n`eretaho akavuyo. Ekigambo kyonka nigo mazimakandi kituuraho ebiro n`ebiro;kandi abo bonka abagumire omu Kigambo nibabaasa kwezibwa omurikyo (Yoh. 17:17) kandi nibeija kureeba MUKAMA (Abaheburaayo 12:14).

Ekigambo n`embibo
Okwikiriza n`obusiinguzi

“Ahabw`okuba kyona ekizairwe Ruhanga kisingura ensi; kandi obu nibwo businguzi obusingura ensi, nikwo kwikiriza kwaitu.” (1 Yoh. 5:4)

Omu Baruha ya Yuda, nitwetwa ku “… kurwanira munonga okwikiriza oku abarikwera bahairwe rimwe kikahwa.” (omush. 3)

Omu b`aheburaayo 3 nikigira kiti: “B`eishe-emwe, mwerinde, omuntu wena omuriimwe atagira omutima mubi, ogutarikwikiriza, gukahabya kuruga ahari Ruhanga ohuriire.” (omush. 12)

Okugumizamu: “Kandi ni baahi abu yaarahiriire okutataaha omu buruhuukiro bwe? T`abo abatarahuriire? N`ahabw`ekyo nitureeba ngu bakaremwa kutaahamu ahabw`okutaikiriza.” (Abaheburaayo 3:18-19)

Ekibi eky`abaandize n`obutaikiriza – ow`eishe-emwe Branham akahamisiriza eki omu matebezo ge emirundi n`emirundi. Sitaane ekasingura omu kukwatira Haawa omu kigaaniiro aha kikwatireine n`eki Ruhanga Yabaire agaambiire Adamu. Okwe nikwo yaabasiize kubiba okubanganisa: “N`eky`amazima, Ruhanga Akagira? … Okufa kwo buzima timurifa … amaisho gaanyu garyaiguka, n`ebindi n`ebindi.” Kwonka nikimanywa gye tikiraheenderiire aha kigaaniiro – kikaretaho okugwa, ahu embibo y`ekishuba yarugire.

Atyo MUKAMA Yagambira enjoka, “Kandi ndyata obuzigu ahagati yaawe n`ogu mukazi, n`ahagati y`oruzaaro rwawe n`orwe; orwe ruryakuteera omutwe, naiwe oryaruteera ekitsintsiino.” (Okut. 3:15)

Ahanyima y`okugwa, MUKAMA Ruhanga akaha okuraganisa okw`aruzaaro kw`obwa Ruhanga kurabira omu mukazi kugira ngu rubaase kuteera omutwe gw`enjoka. Oruzaaro rukabaho; Ekigambo kikeyorekyera omu mubiri. Omuri Isaaya 53:10 nitumushomaho: “…Ku araayehindure ekitambo ahabw`ekibi, Aryareeba oruzaaro rwe, ayongyere aha biro bye, ebi MUKAMA arikwenda bihikiirizibwe gye omu mukono gwe.”

Paulo akahandiika ngu: “Mbwenu shi, Ebiragiro bikabaho ahabw`enki? Bikongyerwaho ahabw`okushiisha, okuhitsya aha kwija kw`omwijukuru ogwo owaaraganisiibwe…” (Abagalatia 3:16-19)

Kikatandika n`omujigaijo, “… ngu abone kuba omujigaijo omu b`eishe-emwe baingi.” (Abarooma 8:29) Mariamu akatuunga obugaanzi na ruhanga kandi yaatuunga okuraganisibwa: “Reeba oryagira enda, ozaare omwana w`omwojo, kandi oryamweeta eizina YESU.” (Luk.1:31) Omwoyo Orikwera akaba nabaasa kwiija ahari Mariamu kwonka obu yaikiriza okuraganisa kandi akagira ati, “Reeba, ndi omuzaana wa MUKAMA; kimbeho nk`oku waagamba. Maraika yaamutsigaho, yaagyenda.” (omush. 38) Atyo Omwana wa Ruhanga Yazaarwa.

Omu rurimi rw`oruyonaani, harimu Ekigambo kimwe ekiri kumanyisa “okutweeka” na “okuzaara.” Aha mushaija nikimanyisa “okutweeka” kandi aha mukazi ni “okuzaara”: Eki omushaija arikutweeka nikizaarwa omukazi. N`ahabw`ekyo nitushoma ahari eki aha Mwana wa Ruhanga: “Ori Omwana wangye, eri izooba naakuzaara.” Kandi na: “… Omwana orizaarwa nikyo aryeterwa Orikwera, Omwana wa Ruhanga.”

Ekyeitu n`okuzaarwa kw`Omwoyo, Okutweekwa kandi okazaarwa ahabw`Omwoyo: “Ekizaarwa omubiri kiba omubiri, n`ekizaarwa Omwoyo kiba omwoyo.” (Yoh. 3:6)

Eky`okubanza, embibo y`Ekigambo eshemereire kuteebwa omu mitima yaitu kugira ngu Omwoyo Orikwera abase kureta omuri itwe amagara agari omu mbibo. Entumwa Yakobo akajurira: “Ahabw`okukunda kwe akatuzaaza Ekigambo ky`amazima, ngu tube nk`emijigaijo y`ebi yaahangire.” (Yakobo. 1:18) Petero akahandiika ngu: “Ruhanga, Ishe wa MUKAMA waitu Yesu Kristo, Asiimwe! Ahabw`embabazi ze nyingi akatuzaara obwa kabiri ngu tugire amatsiko agatahwaho ahabw`okuzooka omu bafu kwa Yesu Kristo.” (1. Pet. 1:3)

Reero nitwiija kureeba eki Paulo yaahandiikire ekiri kuhikiriira: “N`ahabw`ekyo omuntu wena, ku aba ari omuri Kristo, aba ari ekihangirwe kisya…” (2. Abakorinso 5:17) “Abaijukuru baryamuheereza…” (Zab. 22:30a) Wena ozairwe Ruhanga ahabw`Ekigambo hamwe n`Omwoyo aine amagara hamwe n`obuhangwa bwa Yesu n`emicwe Ye yoona. Tihariho mwana wa Ruhanga owazairwe Omwoyo aine obuhangwa bwa Sitaani nk`obwo obwa Kaini. Tihariho mwana wa Ruhanga ozairwe obwa kabiri aine obuzigu, okwangirana, eihari. “Wena ozairwe Ruhanga takora kibi; ahabw`okuba embibo ye eguma omuriwe; kandi tabaasa kukora kibi, ahakuba akazaarwa Ruhanga. (1. Yoh. 3:9)

N`oha owakubaasa kukyetegyereza?

Omu itebezo “Ekigambo eky`agambirwe…” (ekicweeka kya 2) okwabeireho omu kw`akashatu 18, 1962, ow`eishe-emwe Branham akashoboroora nk`oku yabeire areebire ensi hamwe n`omushaija ajwiire ebiri kwera. Nk`oku kyaabire kikira kuba kiri omu biro by`enyima, akaba ayekiindikiire omwenda gugweriire orubaju rumwe, ogwabiire gurimu embibo y`engano ei yabiire nabiba.

Ahanyima y`ekyo, omuzigu akamukuratira atyo yaabibamu embibo y`enkyenzi. Byombi engano hamwe n`enkyenzi zaakura hamwe. Ekyaanda kukiizire byombi byahoonga. Ahanyima enjura yahonaaho yaagwa: Engano yagaruka yaayemerera kandi yaasiima Ruhanga munonga!; n`enkyeezi nazo zaayemerera nazo zaasiima Ruhanga munonga! Ow`eishe-emwe Branham yaakitangaarira. Akaba naabaasa kukyetegyereza ngu engano ekaba neyesiima, kwonka akaba atarikubaasa kukishoborookyerwa ahabw`enki enkyenzi zabaire ni zihiimbisa Ruhanga. Atyo MUKAMA Yaamugira ati, “Shoma Abaheburaayo 6.”

Aho ni kigira kiti: “Eitaka ku rihaaga enjura erigwireho kaingi, ryamera emboga ezishemereire abu rihingiirwe, Ruhanga ariha omugisha; kwonka ku rimera amahwa n`amatojo, riba ritakiine mugasho, riri haihi n`okukyeenwa; n`omuheru gwaryo kuri okwokibwa.” (emisho. 7-8) Aha nikigamba n`aha bantu abaabiire baragizireho Ruhanga, abaabiire bararorizeho n`aha maani g`obusingye oburiija hamwe n`Omwoyo Orikwera, kwonka kandi bakagwa bakaruga aha kwiikiriza bakagaruka n`okubaamba Omwana wa Ruhanga aha musharaba. Hariho abaikiriza ababaire bahuuriire aha Kigambo kya Ruhanga eky`omuhendo kandi bakaikiriza obutumwa, kwonka kandi bakagwa baabirugaho kandi baatakabaasa kugaruka kwiimuka. Eki Ekigambo nakyo kiriyo ni kiihikirira: “… ahabw`okuba eizooba rye arijwisiza ababi n`abarungi, kandi agwisiza enjura abahikiriire n`abatahikiriire.” (Mat. 5:45b)

Omu bwiire bwa MUKAMA waitu, Abahandiki baakagyeeragyeranisa We n`obuhereza bwe ahari Belezebuli. Omu kubagarukamu, akabagira ati, “Ou tutakwatanisa, n`omuzigu wangye; kandi otataaruura hamwe naanye, ataataanisa.” (Mat. 12:22-37) Bwanyima y`ekyo habaho okucwa orubanja: “Nikyo ndikubagambira nti: Abantu baryasaasirwa ekibi kyona n`okurogota kwona, kwonka okurogota aha Mwoyo Orikwera n`ekibi ekitarisaasirwa.” (omush. 31) Reero, byona ebiri kutsigara n`okucweebwa orubanja.

Ruhanga Naakitweegamiza: “Ebigambo byawe ebi ogamba nibyo birikwihisaho orubanja, naris hi nibyo birikusingisa orubanja.” (omush. 37) N`abaikiriza bangahi ab`abapeentekooti abacumwiire aha buhereza bw`oweishe-emwe Branham? Ni bangahi abariyo ni bashiisha hati?

Ow`eishe-emwe Branham akagira ngu, “Noobaasa kubatizibwa n`Omwoyo Orikwera omu kyaanga ky`akabiri kwonka ogume otazairwe bw`akabiri omu magara.” Ekiri kuretaho entaniso n`ekikaky`embibo. Enjura n`eyoherezibwa kuzaana ekicweeka kyaayo omu egi enshonga y`amaani: Orujuma rw`engano ni rufa, kwonka amagara agari omu rujuma orwo nigabaasa kwihwayo obutagasi bw`omushana (Yoh. 12:24) “… embibo ei obiba temera kureka yaaheza kufa…” (1 Abakorinso 15:36) Ekigambo ky`aba kitaakiirwe, omusiri gw`omutima nigumera amahwa n`amatojo g`omukyeeno. Buri mbibo n`eyezaara.Ku yaayekoriire omukyeeno gw`obugomi hamwe n`ogw`okugwa, MUKAMA waitu yajwaara ekiruunga ky`amahwa (Yoh.19) “… yaayecureeza, yaayoroba okuhika aha kufa, kandi okufa okw`aha musharaba.” (Abafilipi 2:8)

Embibo enungi n`Ekigambo ekibibirwe omu mitima y`abaikiriza (Mak. 4:14; Luk. 8:11). N`abaana b`obukama bwa Ruhanga, abu Paulo yaagizire, “Kwonka kitushemereire kusiima Ruhanga obutoosha ahabwanyu, B`eishe-emwe abarikukundwa MUKAMA, ahakuba Ruhanga akabatooranira okujunwa iranaira ahabw`okwezibwa Omwoyo n`okwikiriza amazima…” (2. Abatesalonika 2:13) Kwonka Sitaani, omuzigu, naabiba envunuura ye embi nk`oku yaakikozire omu musiri Edeni, kandi n`ahabw`ekyo abaana b`omubi ni bareebeka nk`abanyadiini. Egi n`embibo y`omubi, ei ow`eishe-emwe Branham yaaburiireho omu itebezo ryoona.

Entumwa Yohaana ekahandiika: “Ahakuba obu nibwo butumwa obu mwahuriire okwiha iranaira, ngu tukundane, turekye kuba nka Kaini owaabaire ari ow`Omubi, akaita omurumuna. Mbwenu akamwitira ki? Ahabw`okuba emicwe ye ekaba eri mibi, kandi ey`omurumuna ekaba eri ey`ohikiriire.” (1 Yoh. 3:11-12) Ti hariho omu ndagaano Enkuru nari omu ndagaano Ensya ahu Kaini ahandiikirwe nk`omwana w`omuruzaaro rwa Adamu (Okut. 5; 1 Obusingye 1; Luk. 3). Nk`oku kiri kityo, amaziina g`embibo ey`omubi tigakabaasa kuhandiikwa omu kitabo ky`amagara.

Kaini na Abeeli bombi bakaba nibaikiriza; bombi baakombeka amatambiro; bombi bakahayo ebihoongwa. Kwonka ebikorwa bya Kaini bikaba biri omu buhangwa bwe obw`enzaarwa. Akaba ainemu eihari na rwango omuri we ebyamureteire kuba omwiitsi. Nk`oku kyabeire kiri enyimaho omu buhangwa bwa Haawa, embibo zoombi ez`omwoyo nizireebwa omu Kanisa. “Ekyo nikyo kimanyisa abaana ba Ruhanga n`abaana ba Sitaane; wenaotakora by`okuhikiirira ti wa Ruhanga, n`obu yaakuba otakunda mwene ishe.” (1 Yoh. 3:10)

“Wenaorikwanga mwene ishe n`omwtsi; kandi nimumanya ngu tihariho mwitsi oine amagara agatahwaho omuriwe. Aha niho tumanyira Rukundo, ahakuba Yesu akahayo amagara ge ahabwaitu; nitwe tushemereire kuhayo amagara gaitu ahabwa beene waitu.” (1. Yoh 3:15-16)

Wena otaine Kaini nka mwiine ishe takabaasa kuba Abeeli. Obutashushana omu buhangwa bw`embibo ezo ibiri nikweeyoreka: Abamwe nibahiiganisa, abanda nibaahiganisibwa; abamwe ni baanga, abandi nibaangwa; abamwe ni baita, abandinibaitwa. Abamwe ni bakunda omu muringo gwa Kaini kandi ni bakuunda kushiisha amaziina g`abandi, abamwe nibahayo amagara gabo ahabwa beine ishebo omu Rukundo ya Ruhanga. Oku niko kiri buzima. Buri mbibo n`eyeshusha. Eryo niryo iteeka ry`okuzaarwa omu kyaanga ky`obuhangwa hamwe n`eky`Omwoyo.

Abeeli niwe muntu w`okubanza kwiitwa.kandi kiri kityo ahabw`okuba Sitaane akasingura omu kubeihabeiha Haawa obwe arikwongyeraho Ekigambo kimwe aha ki Ruhanga Yabaire Agaambire. Gyeragyeranisa Okut. 2:16: “Omuti gwona ogw`omu kibanja noikirizibwa kuryaho nk`oku orikwenda…” n`Okut. 3:1: “… N`eky`amazima, Ruhanga akagira ngu mutarirya aha muti gwona ogw`omuri eki kibanja?”

Twiine kukyetegyereza ngu okwohibwa kwoona obutoosha kutura kuri aha Kigambo nk`oku kyabaire kiri omu musiri Edeni n`abwanyima aha Mucunguzi waitu. Sitaane akamuhikirira na: “Ki kahandiikwa …,” kwonka Omucunguzi waitu yaamugarukamu, “Nabwe kikahandiikwa.” Eky`okugarukamu ekihikire obutoosha nikibasika n`ekyahandikirwe ekihikire ekiri kukwata aha nshonga egyo. Eshaara yaitu eshemereire kuba eri: “Otatutwaara omukwohibwa…” (Mat. 6:13) Abo boona abarikugira ekibaayongyera aha Kigambo kya Ruhanga bakahabisibwa kandi bakaruga aha kigyendererwa (Okush. 22) Ahari Ruhanga tihariho kuramuririza; eky`amazima ti birikwikirizibwa, kandi ti kiri kumara kugira ngu, “Ninyikiriza obutumwa.” Abo abari kujaanjaaza “okushuuruurirwa kwabo kw`omutaano” kutari kwa Baibuli nabo niboreka ngu ni bikiriza omu muringo nk`ogu. Yesu Kristo, MUKAMA waitu, akagira, “Ogwo ori kunyikiriza nk`oku ebyahandikirwe biri kugamba…” kutari nk`oku abantu baakubyevunuura.

Omu 2 Abatesalonika 2 Paulo akagamba gye ahabw`enkyi abantu bakugwa omu mutego gw`omuzigu kandi bakahaba: “… ahabw`okuba bakanga kukunda amazima … Ngu boona abataraikiriize mazima, bakashemererwa okutahikiirira, basingwa orubanja.” (2 Abatesalonika 2:10,12). Ari kugaamba n`endyarya z`aba Farisaayo, MUKAMA waitu Akagira, “Owa Ruhanga ahurira ebigambo bya Ruhanga; imwe eki mutabihuririra n`ahabw`okuba timuri ba Ruhanga.” (Yoh. 8:47) Kwonka akabahemura na: “… haza kunu nimwenda kuunyita, ahakuba Ekigambo kyangye tikiine mwanya omuriimwe.” (omush. 37b) “Ku ndaabe ningamba amazima, n`enki ekirikubazibira kuunyikiriza?” (omush. 46b) n`ahati nikwo biri omuunda omu butumwa obw`aha muheru. Abamwe ni biikiriza buri Kigambo ahabw`okuba bazairwe embibi Kigambo. Abandi, abatazairwe Ruhanga, nibagaitamu, nibihaho, nibavunuura kubi kandi beetaho omukyeeno (Abagalatia 1:8).

Omu shuura ya 8 ey`engiri ya Yohaana, naho nitushamaho Ebigambo bya MUKAMA waitu ebiri kusheensherera kimwe: “Ku muraahamire aha Kigambo kyangye, nimuba muri abeegi bangye buzima…”ekikwatireine n`eki n`okuraganisa: “Kandi muryamanya amazima, n`amazima garyabahindura ab`obusingye.” (emish. 31-32) Amiina. Amazima g`obwa Ruhanga gaakatuhindura ab`obusingye aha nshobi zoona.

Ow`eishe-emwe Branham akareeba oku engano hamwe n`enkyenzi byabibirwe bityo bikakura omu musiri gumwe. MUKAMA waitu nawe akakigambaho omu Mat. 13:30, atyo akagumizamu yaagira ngu, “Murekye bikure byombi, bihikye omu igyesha; kandi omu igyesha ndyagambira abagyesi nti: Mubanze mutooranemu enkyenzi, muzibohe enganda zookibwe, reero oburo obuhunikye omu bitara byangye.”

MUKAMA akanyoreka emisiri mihango y`engano ezihisize munonga zitarimu nkyenzi, zitarimu matojo.Nk`oku gari amazima ngu Ruhanga Ariho, engano etarimu katokoozi niyo erikuza kusharuurwa omu nsi yoona. Ruhanga Takwikiriza kujwanzya. Engano ey`amazima neija kusharuurwa kandi etwaarwe omu kitara ky`omu iguru aha Kugaruka kwa Kristo. MUKAMA We wenka nayeyerera embuga Ye. “Orugari rwe ruri omu ngaro ze, aryayeyerera gye embuga ye, ahunikye oburo omu kitara kye, kwonka ebishushunga aryabyotsya omu muriro ogutaraara.” (Mat. 3:12)

Baryaaba baine omugisha kandi abarikwera abo boona abarigira omugabo omu kuzooka okw`okubanza hamwe n`okutwarwa (Rapture)!

Obujunanizibwa oburi bwo omu maisho ga Ruhanga

Omu baruha ei yaahandikiire Timoseo, entumwa Paulo akeegambaho nk`oku MUKAMA amutiire omu buhereza: “Ninsiima Kristo Yesu MUKAMA waitu owampaire amaani, ahabw`okuba akanteekateekaho kuba omwesigwa, yampa omurimo gw`okumuheereza…” (1 Tim 1:12) Eki nikikuratibwa okweshenjereza kwokuguma omunyegesa eya mazima,okuhisya ahangenderwaho: ”Oyorobere ekiragiro otaine kamogo, kandi otaine ki orikugaywaho okuhisya ahakworekwa kwa Mukama waitu Yesu kristo” (1 Tim 6:14)

Omu baruha yakabiri, akaha okwijusya oku: “Oyezirikye kweyoreka ahari Ruhanga nk`orikusiimwa, omukozi otashemereire kukwatwa nshoni, orikushoboorora gye Ekigambo ky`amazima.” (2Tim 2:15)

Atyo yaahika aha nshonga y`abashaija abatarikubaasa kwehayo ahari MUKAMA, abarikuregyeta ebigambo bitarimu kutiina Ruhanga ebiri nk`ekishebe: “abaateishukire amazima, nibahamya ngu okuzooka kukaheza kuhwaho, bakajuumikirira kimwe okwikiriza kw`abamwe.” (omush. 18) Buri kimwe nikyegarukamu, nangwa n`enyegyesangu okuzooka hamwe n`okutwarwa byabeireho, n`ebindi ebiri kukiraho.

Entumwa akahendera ebaruha ye arikugambira Timoseo ngu abuurire Ekigambo kyonka ahonaaho. Akaba nakimanya ngu akiire nikija kuhika aku abaingi barikwiijakwehuzya amazima kandi bagahindure ebitebyo.

Omu kuruga omuri Asia, Paulo akehanaangiriza abakuru kureberera Ekanisa ya MUKAMA, ei Yaaguzire n`eshagama ye nka we, kandi akariisa obusyo bwe, ahabw`okuba akaba naamanya ngu “… kandi n`omuriimwe haryarugamu abantu, abarikugamba eby`obuhabe…” Nibakora eki n`ekigyendererwa ekyo kwegarurira abeegi enyima yabo (Ebyakozirwe 20:20-28). Okwiiha omu kutandika, hakaba hariho obuhereza obutiirweho Ruhanga ahabw`okwezibwa kw`Ekanisa (1 Abakorinso 12) kandi hakaba hariho n`abandi abaabiire baine ekigyendereerwa ky`okuhabisa abandi.

Entumwa ekahandiikira Abarooma: “Kandi nimbeshengyereza, B`eishe-emwe, mwetegyereze abo abarikureeta eby`okubataanisa n`eby`okubateeza entsibo, ebitaanuukaine n`enyegyesa ei mwayegire mubeetantare.” (Abarooma 16:17)

Omu 2 Abakorinso 11:13, akabeeta “… n`entumwa z`ebishuba, n`abakozi engobya, abeehindura nk`entumwa za Kristo.”

Aha kutandikira ahabihandiiko bye ahari Ekanisa y`Abagaratia, akabajunaana n`eki: “Ntangaariire oku murahukire kuruga ahari Ogwo owaabeetsire ahabw`embabazi za Kristo, mukaikiriza engiri etari nka I mwabandize kwikiriza; ti habw`okugira ngu hariho endiijo ngiri; kureka hariho abantu abarikubarabanisamu, nibenda kuhindura engiri ya Kristo okundi.” (1:6-7)

Nangwa n`erizooba abahereza boona ab`Ekigambo bashemereire kandi nibiija kutwaara okurabura nk`ekyamaani: “Ninkwehanagngiriza omu maisho ga Ruhanga na kristo, oricwera abahuriire n`abafiire orubanja, kandi ahabw`okugaruka kwe n`obukama bwe, ogume obuurire Ekigambo kya Ruhanga, ogambe n`obweziriki omu bunaku oburagiirwe n`obutaragiirwe, ohane, oteise, oyehanangirize n`okugumisiriza kandi n`okwegyesa.” (2 Tim 4:1-2)

“Mumanye ngu ebi Ruhanga agaba n`okweta kwe tabyefuuza.” (Abarooma 11:29)

Ndi hamwe na Paulo, nimbaasa kugamba aha kitiinisa kya Ruhanga ngu: “Tindikuteekateeka ha magara gangye nk`ekintu kikuru eky`obuguzi; eki ndikwenda ni kimwe, n`okuheza orugyendo rwangye n`obuhereza obu naahairwe MUKAMA waitu Yesu bw`okuhamya engiri y`embabazi za Ruhanga.” (Ebyakozirwe 20:24)

“Ahakuba tindatiinire kubagambira naama yoona eya Ruhanga.” (Ebyakozirwe 20:27)

“Kwonka aha bw`okuhwera kwa Ruhanga nkyemereire n`okuhitsya eri izooba, nimpamiza abato n`abakuru, ntaine kindi eki ndikugamba kureka ebi baanabi na Musa baaragwire ku biribaho…” (Ebyakozirwe 26:22)

Ninkitwaara nk`omugisha gw`amaani ogu MUKAMA yaampaire okuhereza omu Kanisa Ye. Nk`oku kiri, nimanya obujunanizibwa obw`omutaano obukwatiraine n`okutumwa kuruga ahari Ruhanga. Kwiiha 1966 ngambire aha biindebire ebiri kurenga okwetegyereza kw`omuntu ebi MUKAMA angambiire nka “Muhereza wangye” omu mabaruha empika hoona miingi. Ebingi ahari ebyo biri omu baruha empika hoona ey`omu kw`ikumi n`ebiri 2005. Obuhabuzi obu MUKAMA ampaire omu myaka egi yoona n`ebi kumpamya ngu Antumire kandi Ari naanye.

Nkazaarwa 1933, omwaka nigwo gumwe ogu ow`eishe-emwe Branham yaagambirwa omu kicu kitari ky`obutoosha: “Nk`oku Yohaana Omubatiza yaatumirwe kutebekanisa okwiija kwa Kristo okw`okubaanza, n`ahabw`ekyo obutumwa obwakuheebwa nibwiija kutebeekanisa okwiija kwa Kristo okwa kabiri.”

Kuruga 1952 kugumizamu, ntwiire ni mbuuriira omu saviisi ntakwoosha.

Nka manya ow`eishe-emwe Branham omu 1955, kandi kwiiha obwo ntwiire niingyenda n`obuhereza bwe.

Omu 1958 nkeetegyereza ngu obuhereza bwe bukaba buri obw`okureeta obutumwa bw`akaire aka. Bwanyima y`ekiganiiro ky`aitu, ow`eishe-emwe Branham We wenka akagambira omu kwamukaaga 12 omuri Dallas, Texas, “Ow`eishe-emwe Frank, noija kugaruka Bugirimaani n`obutumwa obu.”

Omu kwakana 2, 1962, nkaatuunga okutumwa kwangye omu muriingo ogurengire okwetegyereza kw`omuntu omu iraka rya MUKAMA eriri kuhurirwa. Ebintu ebyo byombi obwiire bwoona ntwiire ni mbyijuka – iraka ry`okuragiira hamwe n`ebigambo by`amaani ebi Ruhanga Yaanyetiiremu: “Muhereza wangye, obwiire bwawe omu rureembo oru buri haihi kuhwayo. Ninyija ku kwoheereza omu bibuga ebindi kubuurirayo Ekigambo kyangye. Muheereza wangye, enjara y`amaani eriyo neija. Biika ebyokurya ahabw`okuba noija kwemereera rwagati y`abantu kubigabura … Muheereza wangye, otatandikaho amakanisa kandi otashohoza akatabo k`ebyeshongoro ahabw`okuba n`akabonero k`ediini.”

Omu kwa ikumi n`ebiri 3, 1962, ow`eishe-emwe Branham akahamya okweetwa oku n`ebigambo by`akwo nk`oku biri omu maisho g`abajurizi Sothman na Woods kandi yaayongyeraho ngu, “Ebyokurya ebi oine kubiika n`Ekigambo ekyaraganisiibwe ahabwa akiire aka. B`otegyeriizekugabura ebyokurya okuhisya obu oraabituungye byoona.”

Omu kwa ikumi n`ebiri 24, 1965, nkareeba ow`eishe-emwe Branham ari kutwaarwa ahaiguru omu kicu ekiri kwera. Kakaba kari akiire keak`okutaaha.

Omu kwaakana 11, 1966, ahanyima y`okuziikwa kwa nabi, kikagaambwa omu mutima gwangye: “Hati akiire kawe kahika ak`okuruga omu kibuga kimwe kuza omu kiindi kubuurira Ekigambo kandi n`okugabura ebyokurya ebyabikirwe.”

1966/67 tukagira enteerane z`omutaano omu ndeembo 25 omu bugwa-izooba bwa Buraaya,

1968/69 twaaza burugwa-izooba bwa Buraaya, omuri Prague, Warsaw, na Bucharest kuhikira kimwe Moscow. Tukaza na Yerusaalemu, Yorudaani, twagumizamu na Buhiindi.

Kuruga 1968 kugumizamu, nkaba mbuurira amatebezo gakumara edakiika 20, buri kasheeshe ka Saande aha Radio Luxemburg kumara emyaka ikumi. Obuheereza bukahika Buraaya yoona – n`omu bantu abari kugamba Orugirimaani omu burigwa-izooba bwa Buraaya.

Enteerane za 1969/70 zikagumizamu omuri Canada. Kuruga Edmonton kikagumizamu omubyaanga byoona, kuraba Toronto kugumirizamu kimwe Gander, n`omuri Newfound-land.

Kuruga 1970 engyeendo z`obuhereza zikantwaara omuri Africa, Cairo, na Damascus omuri Middle East, kuza omumateemba, rwagati, n`amashuuma ga Amerika, aha muheru kuza aha muheru gwa burugwa-izooba bwa Philippines, kuza Indonesia, China, n`okugumirizamu kimwe kuza Australia na New Zealand.

Ahi gwahikiire 1979 gakaba gari amahanga 85, hati nigarenga amahanga 150 agu nteiremu ekigyere kubuuriira engiri (Isa 52:7).

Obutumwa obw`aha muheru buhikire aha muheru gw`ensi. Kwiiha obu MUKAMA Yaatwaara nabi We, nyowe nk`omuhereza we hamwe n`abaheereza ab`Ekigambo ab`amazima nitubaasa kugabura ebyokurya by`omwoyo (Mat. 24:45-47). Ahabw`okweetwa kuruga ahari Ruhanga, niinye naabiire ow`okubanza kutwaara Ekigambo, obutumwa bwa akaire, omu mahanga goona, ndi kubiba embibo y`ekigambo eky`amazima. Hati nindeeba enyima emyaka erikweshuumba 60 n`okwesiima ei mazire omu buhereza bw`okubuurira kandi n`emyaka eri kweshuumba 50 ndi kuraangirira obutumwa bw`akiire, ei Ruhanga Omwesigwa Ampereiremu omugisha kandi Akandiinda.

Okwiijuka emyaka-40

Omu kwaakana 1974 tukabaasa kwiguraho ekyombeko ky`Ekanisa omuri Krefeld Mission Center.N`ahabw`ekyo, nitwiija kwijuka emyaka 40 ei tumazire omu wiikendi y`okubanza omu kwaakana 2014.

Kuruga omu kabiina kakye ak`abaikiriza, akabiire keeteranira omu nju omu kwa ikumi n`ebiri 1958 kuhurikiza amatebezo g`ow`eishe-emwe Branham, hati obuhereza bw`ensi yoona nibwo buriho.

Emyaka kuruga 1976 kuza 1978, ebyombeko bibiri ebya Mission bikombekwa kandi bibasize kumara omubwijwiire kwiiha obwo. Ekindi kyombeko nakyo kikongerwaho bwanyima. Hati twiine oburaaro bw`abo abari kuruga hareho, ishoherezo ryaitu ry`ebitabo, ofiisi zaitu, ebishengye by`okutebekanisizamu, hamwe n`eby`okutuhweraho eby`obukugu, byona ebiri kuyaamba aha kujanjaaza ebihandiiko, CDs na DVDs omunsi yoona.

Abantu abari rwagati ya 800 na 1,200 kuruga omu Buraaya n`ebicweeka ebindi omunsi nibiija omu kushaba kwaitu okubaho buri kwezi omu Mission Center omuri Krefeld n`ekyeteengo ky`okuhuurira Ekigambo kya Ruhanga. Okwongyeraho, okureebwa okukubaho aha intaneeti, ekyabeire kitakubasika nangwa emyaka ikumi enyima, nangwa kirengire orupimo rwaitu orwa 1,200. Buri itebezo ni rihindurwa omu ndimi 12 ez`amaani omurundi gumwe kandi eziri kubaasa kuhurirwa omunsi zoona. Hona nabwe nitwohereza DVDs eziri kurenga 11,000 omunsi yoona buri kwezi. Emitwe y`abantu mihango, amaka, hamwe na buri mwana wa Ruhanga okwe omu mahanga 172 omunsi nibagaburirwa ebyokurya by`Omwoyo. Omu muringo ogu, abaikiriza ab`amazima boona nibabaasa kugira omugabo omu bi Ruhanga Ariyo Naakora omu bwiire obu.

Ti habwaangye – kureka MUKAMA omwetsigwa niwe Akozire buri kimwe. N`obuhweezi bw`ab`eishe-emwe n`ab`eishe-emwe-kazi, bamwe omuribo abatwiire nibakorera aha Mission Center kumara emyaka n`emyaka, nitubaasa kukora aha mabaruha goona hamwe n`aza e-mail omu ofiisi, tutebeekanisa ebihandiiko, tushohoza obutabo obukye n`ebitabo ebihango, kandi tukora n`aha kushaba kw`abantu baba nibeenda ekintu kyona. Kwongera ahari ekyo, hariho abavunuuzi abari kukora omurimo gwabo ogwa nyekundiire nk`ab`eishe-emwe abari omu kicweeka ky`obukugu hamwe n`omu kishengye ky`okutebeekanisa (control room) abari kufayo kugira ngu buri kintu nikikwaatwa eiraka kandi nikishohozibwa.

Nk`omu biro bya Musa, Ruhanga Ahaire abo boona abu omu muringo gumwe nari ogundi baakukora omurimo gwa MUKAMA n`obukugu obu kugyenderaho – ahabw`ekitiinisa Kye hamwe n`ahabw`oburungi bw`Ekanisa Ye. Obumwe ningira ngu ow`eishe-emwe Branham ku ariho akareeba okuhikiriira kw`ekiyaagambire omu kwakabiri 10, 1960, omu Puerto Rico, “Ti kugira ngu nkaba ninza kuteebeekanisa, kureka obutumwa nibwo bwabiire nibuza kutebeekanisa.”

Obuheereza bw`ow`eishe-emwe Branham obwiine omugisha, nk`oku kyahamiibwe Ruhanga, kikaba kibushemereire, kandi obutumwa obw`amazima obwegamiire Ebyahandiikirwe Ebiri kwera byonka ni bumariiriza ekibwatumiirwe. Ahabw`ekitiinisa kya Ruhanga, nimbaasa kuha obujurizi ngu MUKAMA Omwetsigwa, Owanyetsire kandi Akantuma, Abiire naanye omu myaka yoona. Nk`ori kujaanjaaza Ekigambo Kye, Akaandindira omu Kigambo Kye hamwe n`omu kukuunda Kwe kugira ngu ti nkeeteengaga kugira ekinagaruka kutereeza omu matebezo agari kurenga 9,000 agu mburiire. Aga garimu aga puroguraamu z`aha TV hati agariyo niigorekwa omuri USA, omuri Canada, New Zealand, hamwe na Australia n`omuri Romania, Russia, n`omu mashuuma ga Amerika, nk`aha radio ei naanagambireho Luxemburg, omuri Berlin, omuri Alaska, Iceland, n`ahandi n`ahandi. Ekigambo ekyagambirwe kandi ekyahaandikirwe ni kiruga hanu omu ndimi enkuru kuza omu buri ihaanga, ahu kikuhika kikagaruka kikahindurwa omu ndimi zaayo.

Okuhisya egi shaaha, mpaireyo obwiire bwangye bwona ahari MUKAMA; Nangwa nkozeise n`eshaaha ezi ndikuba ndi n`omunyonyi kuhandiika ebihandiiko. Kwiiha obu Lufthansa yaatandikaho enkora ya Miles-and-More omu 1993 kandi ekaguma n`ekuratira engyendo zangye ezi ntambwiire na kampani yaabo, mpikize milo 5,921,000 ezi nkozire kuraba omu mwanya. Embariirira nk`oku yaabire eri omu kw`okubanza 25, 2014, ekantangaaza. Ezi milo 5.921 n`engyendo z`emyaka 20 ehingwiireho. Kandi engyendo na kampani eziindi tizirimu. Omu bugufu ntambwiire milo eziri kurenga obukikuru ikumi omu nyonyi omu myaka 50 ehingwiire. Aha maapu y`ensi yoona ehanikire omu ofiisi, tukakozesa obuhitirizo bw`eraangi kworeka ebibuga 262 ebi mbuuriiremu. Ku turi kugaitaho emyanya yoona etorekirwe aha maapu y`ensi yoona, omu mazima nihaba hariyo ebibuga ebiindi biingi ahu obutumwa obw`amazima obw`Ekigambo burangiriirwe.

Omu myaka yoona, nkagyemeserezibwa kutaho entebekanisa za wiiki ibiri z`okwezi ahabw`engyeendo z`obuheereza na wiiki ibiri hanu omuMission Center. Nkozire obwiire bwangye obwingi, ihangwe na nyekiro. Amatebezo g`ow`eishe-emwe Branham gakatwaara obwiire bwiingi, hamwe n`amabaruha empika hoona, obutabo obukye, hamwe n`ebihango, ebi nabaandize kuhandiika n`engaro. Nimbaasa kugamba n`okwetegyereza ngu mbiireho ahabw`ekigyendererwakimwe eki MUKAMA Yaantereireho ensi etakahangirwe: katugire ahabw`ebyo byona ebyahandikirwe omu kitabo ky`amagara eky`omwana gw`entaama ensi etakabeireho kugira hati kuhurira okwetwa okw`aha muheru kandi n`okwikiriza obutumwa.

Eki MUKAMA Yaagambire omu Isa 55:11 n`ekyomugasho muhango ahari nye: “Nikwo n`Ekigambo kyangye ekirikuruga omu kanwa kangye kiriba; Tikirigaruka hariinye busha, kureka kiryahikiiriza ebi ndikwenda, kigire omugisha omuri ebyo ebi nkitumiire,” OKU NIKWO MUKAMA ARIKUGIRA. Ti ntumwa, kureka obutumwa, Ekigambo ekyaarugire omu kanwa ka Ruhanga nikimariira kandi kihikiriza ekyo eki kyatumirwe. Kwonka abo bonka abakwakiira entumwa etumirwe Ruhanga buzimazima nibiikiriza obutumwa. Ntakatandikire obu obuhereza, nkashaba MUKAMA omu kuraganisa kw`okwehayo: “Bambi MUKAMA, ninyenda kureeba boona abari kuhurira Ekigambo kyawe kuruga omu kanwa kangye kandi bakakikiriza omu kitiinisa naiwe.” Omu kikwatireine n`okutwarwa (Rapture), MUKAMA omwetsigwa Akakimpamisiriza.

Nkaikirizibwa kubuuriira engiri ey`ebiro n`ebiro omu mahanga goona. Okwetwa okurugirira omu 2 Abakorinso 6:14-18 na okush. 18:4 kwabeireho. Okundi nikwiija kwongyerwaho.Boona abatoreinwe nibahurira eki Omwoyo Aine kugamba kurabira omu Kigambo. Tihiine ki barikwongyeraho nari kwihaho aha Ndagaano y`obwa Ruhanga. Omwoyo hamwe nomugore nibagira bati: “Ija! Eego, ija MUKAMA Yesu,” MUKAMA We wenka Naija kuhendera omurimo gwe, katugaambe kurabira omu kutambura kw`Omwoyo omu kugarura busya okwiijwiire. “… ahakuba MUKAMA aryahikiiriza orubanja oru yaacwereire ensi, aruheze atarusiibizeho.” (Abarooma 9:28) Aha bagayi, abari kugamba aha ki Ruhanga Yaakozire kurabira omu nabi kwonka bakatsigaho eki Ariyo nakora hati, Akagira ati,“Imwe abagaya, mureebe, mutangaare, muhweho; ahakuba ninkora omurimo omu biro byanyu, omurimo ogu mutariikiriza na kakye, n`obu omuntu yaakuba naagubashobororera.” (Ebyakozirwe 13:41) Ebigambo by`aha muheru ebya MUKAMA waitu ka ni biruungi aha riinye, ebi Akuumire Atari kuremwa: “ndi hamwe naimwe ebiro byona okuhitsya obu ensi egi erihwaho.” (Mat. 28:20)

Ebibuuzo, Ebibuuzo …

Ebibuuzo ebiri kurenga nkaaga binyohereziibwe. Eky`obusaasi, nimburwa obwiire bw`okubigarukamu byoona om ubuntu. Nibibaasa kwetaaga kubigarukiramu omu katabo akakye. Yaabe akaire nikaija kwiikiriza twine kukirekyera Ruhanga.

Ahari imwe abari kushagika omurimo gwa MUKAMA n`eshaara zanyu hamwe n`okutweera, ningira ngu mwebare kurugira kimwe aha ntobo y`omutima gwangye. Ruhanga naija kubazimuriira kihango. Okwebaza kwangye kw`omutaano nikuza n`aha b`eishe-emwe abari kuhayo ebyokurya by`Omwoyo omu bwesigwa bwona aha Kigambo omunsi yoona, n`ahabw`ekyo nibakorera okwezibwa kw`Ekanisa.

Ahari We, Ruhanga Omwe ow`amazima, ekitiinisa kimugarukire omu iziina rya MUKAMA Yesu Kristo ahabw`eki Ariyo nakora hati. Ni tumusiima kugira ngu tubaase kugira omugabo omuri ekyo.

Maranatha. Amiina.

Aha bw`ogwo owatumirwe

Bro. Frank￼abc

Kuwakuba noyeenda kutuunga aha bitabo byeitu,
nobasa kutuhandikira ahari aduresi egi:

 Mission center

 P.O Box 100707

 47707 Krefeld

 Germany

Nobaasa kuza ahamutimbagano gwa intaneeti ahabw`enteraane zaitu za buri kwezi omu Saande y’okubanza buri kwezi, orwamukaaga omumwabazyo shaaha 7:30pm, ahasaande omukasheshe 10:00am. Amatebezo nigahurirwa omu ndimi ikumi neishatu z’ensi yoona zitari kushushana. Enterane ez`omuri Zurich nobaasa kuzitungira aha mbeho aha saande erikushembayo buri kwezi 2:00pm kandi ziri omurugirimaani hamwe n’omurufaraansa. Yegaite aha ki Ruhanga Ariyo nakora hati omuntebeekanise ye y’okujuna!

 Homepage: http://www.freie-volksmission.de

 E-mail: volksmission@gmx.de or E.Frank@freie-volksmission.de

 Phone: +49-2151/545151

 Fax: +49-2151/951293

or

Home page: https://www.misia.sk

E-mail: gospel2nations@misia.sk

Tell: +256 786 892 319 or (0)758 023639

 © Owabihandiika kandi owabishohoza E.Frank

Oku nikwo twayigwiireho ekyombeko ky`Ekanisa omuri 1974￼

Ekishushani ky`ebyombeko bya mission bikiriyo nibyombekwa omuri 1977/78￼

Kwiiha obu ekisiika kya Berlin kyaagwa omu 1989, ab`eishe-emwe n`ab`eishe-emwe-kazi kuruga oburugwa izooba bwa Buraaya baabasize kwegaita omu saviisi omuri Krefeld. Omu kishushani eki, ow`eishe-emwe omukundwa Leonard Russ, omwebembezi w`Ekanisa omuri obwo bwiire, ayemereire aha rutaari aha rubaju rw`ow`eishe-emwe Frank. N`okwesiima nitubaasa kuranzya enyima omu myaka miingi ehiirwe emigisha.